CELEX: 52022PC0003
Language: bg
Date: 2022-01-04
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение (ЕС) 2020/1354 за предоставяне на временна подкрепа на Португалската република съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19

ЕВРОПЕЙСКА КОМИСИЯ
            Брюксел, 4.1.2022
            COM(2022) 3 final
            2021/0436(NLE)
            
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение за изпълнение (ЕС) 2020/1354 за предоставяне на временна подкрепа на Португалската република съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19
            
               
         
         
            
               Обяснителен меморандум
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
                  
            
            
               С Регламент (ЕС) 2020/672 („Регламентът за SURE“) се урежда предоставянето на финансова помощ от Съюза на държавите членки, които изпитват или са сериозно застрашени от тежък икономически шок, причинен от избухването на COVID-19. Предвидената в Регламента за SURE подкрепа е предназначена преди всичко за финансирането на схеми за подпомагане на работата на непълно работно време или подобни мерки за защита на работниците и служителите, както и на самостоятелно заетите лица, и съответно — за намаляване на последиците от безработица и загуба на доходи, както и, в допълнителен аспект, за финансирането на някои здравни мерки, по‐специално на работното място.
            
            
               На 25 септември 2020 г. Съветът предостави финансова помощ на Португалия, с която да допълни националните ѝ усилия за преодоляване на въздействието от избухването на COVID-19 и за отговор на социално-икономическите последици от него за работниците и самостоятелно заетите лица.
            
            
               На 9 декември 2021 г. Португалия поиска Съюзът да разшири списъка с мерки, за които Съветът предостави финансова помощ с Решение за изпълнение (ЕС) 2020/1354 на Съвета.
            
            
               В изпълнение на член 6, параграф 2 от Регламента за SURE Комисията се консултира с португалските власти, за да провери внезапното и съществено увеличение на извършените и планирани разходи, пряко свързани с мерките за португалския пазар на труда и здравните мерки в резултат на пандемията от COVID-19. По-специално тези мерки се отнасят до новите мерки, които Португалия е приложила:
            
            
               a) извънредната схема за подпомагане на самостоятелно заети лица, работници без достъп до други механизми за социална закрила, както и управители, чиито доходи са били особено засегнати от пандемията от COVID-19.
            
            
               Що се отнася до самостоятелно заетите лица, мярката осигурява обезщетение, равно на две трети от спада на месечните доходи на работниците, между месечната средна стойност според последния тримесечен отчет за доходите и месечната средна стойност за 2019 г., с горна граница от 501,16 EUR. Допустими самостоятелно заети лица са тези, които понасят спад в доходите от поне 40 % за периода март—декември 2020 г. в сравнение с 2019 г.
            
            
               Що се отнася до работниците без достъп до други механизми за социална закрила, мярката осигурява: i) за служителите — обезщетение, равно на разликата между месечната референтна стойност от 501,16 EUR и средната месечна заплата на възрастен в съответното домакинство; или за ii) самостоятелно заетите лица — обезщетение, равно на две трети от спада на месечните доходи на работниците, между месечната средна стойност според последния тримесечен отчет за доходите и месечната средна стойност за 2019 г., с горна граница от 501,16 EUR.
            
            
               По отношение на управителите мярката осигурява обезщетение, равно или на техния референтен среден месечен доход, когато той е под 1,5 пъти индекса на социално подпомагане на Португалия (438,81 EUR), или на две трети от референтния им среден месечен доход, когато той е равен или над гореспоменатия индекс. Допустимите управители са тези, които временно са прекъснали стопанската си дейност поради пандемията от COVID-19, или тези, които понасят загуби на приходи от най-малко 40 % през 30-дневния период, предшестващ искането за подпомагане, в сравнение със същия месец на предходната година или с месечната средна стойност от двата месеца преди този период.
            
            
               Във всички случаи обезщетението има долна граница, равна на 50 EUR, увеличена на 50 % от наблюдавания месечен спад на доходите, когато той достигне между 50 % и 100 % от индекса на социално подпомагане на Португалия, или 219,40 EUR, когато спадът на доходите надвиши гореспоменатия индекс.
            
            
               б) схемата за социално подпомагане на художници, творци, техници и други специалисти в областта на изкуството. Мярката предвижда месечно обезщетение, равно на индекса на социално подпомагане на Португалия (438,81 EUR).
            
            
               в) наемането на допълнителни здравни специалисти и полагането на извънреден труд в рамките на Националната здравна служба с цел справяне с предизвикателствата, свързани с пандемията.
            
            
               Португалия предостави на Комисията необходимите сведения.
            
            
               Като взема предвид наличните доказателства, Комисията предлага на Съвета да приеме Решение за изпълнение за разширяване на списъка с мерки, за които Съветът вече е предоставил финансова помощ с Решение за изпълнение (ЕС) 2020/1354 на Съвета. 
            
            
               Здравните мерки, както е поискано от Португалия, включително допълнителните здравни мерки, поискани на 9 декември 2021 г., възлизат на 1 513 823 304 EUR.
            
            
               •Съгласуваност с действащите разпоредби в тази област на политика
            
         
         
            
               Настоящото предложение е напълно съобразено с Регламент (ЕС) 2020/672, по силата на който е изготвено.
            
            
               С настоящото предложение се допълва друг правен инструмент на Съюза за предоставяне на подкрепа на държавите членки при извънредни ситуации — Регламент (ЕО) № 2012/2002 на Съвета от 11 ноември 2002 г. за създаване на фонд „Солидарност“ на Европейския съюз („Регламент (ЕО) № 2012/2002“). На 30 март бе приет Регламент (ЕС) 2020/461 на Европейския парламент и на Съвета, с който в обхвата на посочения инструмент се включват тежките извънредни ситуации в областта на общественото здраве и се определят конкретни действия, отговарящи на условията за финансиране.
            
            
               •Съгласуваност с други политики на Съюза
            
            
               Предложението е част от набор от мерки, разработени в отговор на настоящата пандемия от COVID-19, като например „Инвестиционната инициатива в отговор на коронавируса“, и допълва други инструменти в подкрепа на заетостта, като например Европейския социален фонд и Европейския фонд за стратегически инвестиции (ЕФСИ)/InvestEU. Като предвижда заемането на средства и след това отпускането на заеми в подкрепа на държавите членки в този конкретен случай на пандемия от COVID-19, настоящото предложение служи като втора защитна линия за финансиране на схеми за подпомагане на работата на непълно работно време и подобни мерки, които спомагат за съхраняването на работните места и съответно за защитата на работниците и служителите, както и на самостоятелно заетите лица срещу риска от безработица.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Правното основание на настоящия инструмент е Регламент (ЕС) 2020/672 на Съвета.
            
            
               •Субсидиарност (при неизключителна компетентност) 
            
            
               Предложението е в резултат на отправено от държава членка искане и като проява на европейската солидарност предоставя на тази засегната от избухването на COVID-19 държава членка финансова помощ от Съюза под формата на временни заеми. Като втора защитна линия такава финансова помощ ще облекчи временно увеличените публични разходи на правителството за схеми за подпомагане на работата на непълно работно време и подобни мерки и ще спомогне за съхраняването на работните места и оттам — за защитата на работниците и служителите, както и на самостоятелно заетите лица срещу риска от безработица и загуба на доходи.
            
            
               Тази подкрепа ще е от полза на засегнатото население и ще смекчи прякото социално и икономическо въздействие, причинено от настоящата криза с COVID-19.
            
            
               •Пропорционалност
            
            
               Предложението е съобразено с принципа на пропорционалност. То не надхвърля необходимото за постигането на целите на инструмента.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               Предложението трябваше да се изготви в съкратени срокове, за да може да се приеме своевременно от Съвета, поради което не беше възможно да се проведе консултация със заинтересованите страни.
            
            
               •Оценка на въздействието
            
            
               Поради спешния характер на предложението не беше направена оценка на въздействието.
            
            
               4.ОТРАЖЕНИЕ ВЪРХУ БЮДЖЕТА
            
            
               Комисията следва да може да заема средства на финансовите пазари, които след това да предоставя в заем на държавата членка, искаща финансова помощ по инструмента SURE.
            
            
               Освен предоставянето на гаранции от държавите членки са предвидени и други мерки с оглед на финансовата стабилност на схемата:
            
         
         
            
               ·стриктен и консервативен подход към финансовото управление;
            
            
               ·изграждане на портфейл от заеми с цел ограничаване на риска от концентрация, годишната експозиция и прекомерната експозиция на отделни държави членки, като същевременно се осигурят достатъчни средства за най-нуждаещите се държави членки; както и
            
            
               ·възможности за подновяване на дълга.
            
            
               2021/0436 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение (ЕС) 2020/1354 за предоставяне на временна подкрепа на Португалската република съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2020/672 на Съвета от 19 май 2020 г. за създаване на Европейски инструмент за временна подкрепа с цел смекчаване на рисковете от безработица при извънредни обстоятелства (SURE) вследствие на избухването на COVID-19
                  1
               , и по-специално член 6, параграф 1 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)По искане на Португалия от 11 август 2020 г., на 25 септември 2020 г. Съветът отпусна финансова помощ на Португалия под формата на заем с максимален размер от 5 934 462 488 EUR и с максимален среден срок до падежа от 15 години, с която да допълни националните усилия на Португалия за преодоляване на въздействието от избухването на COVID-19 и на неговите социално-икономически последици за работниците и самостоятелно заетите лица.
            
            
               (2)Заемът трябваше да се използва от Португалската република за финансиране на схемите за подпомагане на работата на непълно работно време, подобни мерки и здравни мерки, посочени в член 3 от Решение за изпълнение (ЕС) 2020/1354 на Съвета
                  2
               .
            
            
               (3)Избухването на COVID-19 блокира значителна част от работната сила в Португалия. Това доведе до внезапно и все още съществено увеличение на публичните разходи в Португалия по отношение на новите мерки, които тя е приложила, а именно извънредната схема за подпомагане на самостоятелно заети лица, работници без достъп до други механизми за социална закрила, както и управители, чиито доходи са били особено засегнати от пандемията от COVID-19, схемата за социално подпомагане на художници, творци, техници и други специалисти в областта на изкуството, както и наемането на допълнителни здравни специалисти и полагането на извънреден труд в рамките на Националната здравна служба с цел справяне с предизвикателствата, свързани с пандемията.
            
            
               (4)Избухването на COVID-19 и предприетите от Португалия през 2020 г. и 2021 г. извънредни мерки за преодоляване на разпространението на вируса и на социално-икономическите и здравните последици от този феномен се отразиха и все още се отразяват изключително сериозно върху публичните финанси. Към края на 2020 г. дефицитът по консолидирания държавен бюджет на Португалия достигна 5,7 % от брутния вътрешен продукт (БВП), а консолидираният държавен дълг — 133,6 % от БВП. Според прогнозата на Комисията за Португалия от есента на 2021 г. дефицитът по консолидирания държавен бюджет се предвижда да се свие до 4,5 % от БВП, а консолидираният държавен дълг — до 128,1 % от БВП през 2021 г., като БВП на Португалия се очаква да нарасне с 4,5 % през 2021 г.
            
            
               (5)На 9 декември 2021 г. Португалия поиска от Съюза да разшири списъка с мерки, за които вече е предоставена финансова помощ с Решение за изпълнение (ЕС) 2020/1354, с която да допълни нейните национални усилия, предприети през 2020 г. и 2021 г. за преодоляване на въздействието от избухването на COVID-19 и неговите социално-икономически последици за работниците и самостоятелно заетите лица. По-специално това засяга мерките, посочени в съображения 6 и 7.
            
            
               (6)С посочените в искането на Португалия от 9 декември 2021 г. „Закон № 75-B/2020 от 31 декември“
                  3
                и последващото „Постановление на правителството № 19-A/2021 от 25 януари“
                  4
                се въвежда мярка за извънредна схема за подпомагане на самостоятелно заети лица, работници без достъп до други механизми за социална закрила, както и управители, чиито доходи са били особено засегнати от пандемията от COVID-19.
            
            
               Що се отнася до самостоятелно заетите лица, мярката осигурява обезщетение, равно на две трети от спада на месечните доходи на работниците, между месечната средна стойност според последния тримесечен отчет за доходите и месечната средна стойност за 2019 г., с горна граница от 501,16 EUR. Допустими самостоятелно заети лица са тези, които понасят спад в доходите от поне 40 % за периода март—декември 2020 г. в сравнение с 2019 г.
            
            
               Що се отнася до работниците без достъп до други механизми за социална закрила, мярката осигурява: i) за служителите — обезщетение, равно на разликата между месечната референтна стойност от 501,16 EUR и средната месечна заплата на възрастен в съответното домакинство; или за ii) самостоятелно заетите лица — обезщетение, равно на две трети от спада на месечните доходи на работниците, между месечната средна стойност според последния тримесечен отчет за доходите и месечната средна стойност за 2019 г., с горна граница от 501,16 EUR.
            
         
         
            
               По отношение на управителите мярката предвижда обезщетение, равно или на техния референтен среден месечен доход, когато той е под 1,5 пъти индекса на социално подпомагане на Португалия (438,81 EUR), или на две трети от техния референтен среден месечен доход, когато той е равен на или над гореспоменатия индекс. Допустимите управители са тези, които временно са прекъснали стопанската си дейност поради пандемията от COVID-19, или тези, които понасят загуби на приходи от най-малко 40 % през 30-дневния период, предшестващ искането за подпомагане, в сравнение със същия месец на предходната година или с месечната средна стойност от двата месеца преди този период.
            
            
               Във всички случаи обезщетението има долна граница, равна на 50 EUR, увеличена на 50 % от наблюдавания месечен спад на доходите, когато той достигне между 50 % и 100 % от индекса на социално подпомагане на Португалия, или до 219,40 EUR, когато спадът на доходите надвиши гореспоменатия индекс.
            
            
               (7) С посочените в искането на Португалия от 9 декември 2021 г. „Приложение към Решение на Министерския съвет № 41/2020 от 6 юни“
                  5
               , последващото „Постановление на правителството № 180/2020 от 3 август“
                  6
                и „Постановление на правителството № 37-A/2021 от 15 февруари“
                  7
                се въвежда схема за социално подпомагане на художници, творци, техници и други специалисти в областта на изкуството. Мярката предвижда месечно обезщетение, равно на индекса на социално подпомагане на Португалия (438,81 EUR).
            
            
               (8)Португалия въведе също така поредица от нови здравни мерки, които приложи с цел справяне с избухването на COVID‐19. По-специално това засяга мерките, посочени в съображение 9.
            
            
               (9)С посочените в искането на Португалия от 9 декември 2021 г. „Наредба-закон № 10-A/2020 от 13 март“
                  8
                и последващата „Наредба-закон № 10-A/2021 от 2 февруари“
                  9
                се предвижда наемането на допълнителни здравни специалисти и полагането на извънреден труд в рамките на Националната здравна служба с цел справяне с предизвикателствата, свързани с пандемията. По-специално административният процес, който е в основата на наемането на работници по срочни договори от Националната здравна служба, беше рационализиран, като след избухването на пандемията от COVID-19 бяха наети допълнително лекари и медицински сестри. Освен това в Националната здравна служба бяха преустановени определените правни ограничения за извънреден труд на държавните служители, а организирането на смени, в които се използва допълнителен труд от лекари специалисти и медицински сестри, когато е необходимо, стана възможно с цел справяне с пандемията от COVID-19.
            
            
               (10)Португалия изпълнява условията по член 3 от Регламент (ЕС) 2020/672 за отпускане на финансова помощ. Португалия предостави на Комисията подходящи доказателства, че нейните извършени и планирани публични разходи са се увеличили с 5 934 462 488 EUR, считано от 1 февруари 2020 г., в резултат на националните мерки за справяне със социално-икономическите последици от избухването на COVID-19. Това представлява внезапно и съществено увеличение, тъй като е свързано също така с новите мерки, пряко свързани с режимите на работа при непълно работно време и подобни мерки, които обхващат значителна част от предприятията и работната сила в Португалия.
            
            
               (11)В съответствие с член 6 от Регламент (ЕС) 2020/672 Комисията се консултира с Португалия и провери внезапното и съществено увеличение на извършените и планирани публични разходи, пряко свързани с посочените в искането от 9 декември 2021 г. схеми за подпомагане на работата на непълно работно време и подобни мерки, както и прибягването до съответните здравни мерки във връзка с избухването на COVID-19. 
            
            
               (12)Здравните мерки, както е поискано от Португалия, включително допълнителните здравни мерки, посочени в съображение 9, възлизат на 1 513 823 304 EUR.
            
            
               (13)Следователно финансовата помощ, която вече е предоставена с Решение за изпълнение (ЕС) 2020/1354, следва да обхваща също така посочените в съображения 6, 7 и 9 нови мерки, които Португалия е приложила.
            
            
               (14)Настоящото решение не засяга резултата от евентуални процедури относно нарушения на функционирането на вътрешния пазар, които биха могли да бъдат открити, по-специално по силата на членове 107 и 108 от Договора. То не отменя посоченото в член 108 от Договора изискване към държавите членки да уведомяват Комисията за случаите на евентуална държавна помощ.
            
            
               (15)Португалия следва редовно да уведомява Комисията за изпълнението на планираните публични разходи, за да ѝ позволи да прецени доколко те са били изпълнени.
            
            
               (16)Решението за предоставяне на финансова помощ се взима с отчитане на съществуващите и очакваните нужди на Португалия, както и на исканията за финансова помощ съгласно Регламент (ЕС) 2020/672, които вече са представени или за които е планирано да бъдат представени от други държави членки, при прилагане на принципите на равно третиране, солидарност, пропорционалност и прозрачност,
            
            
               ПРИЕ НАСТОЯЩОТО РЕШЕНИЕ: 
            
            
               Член 1 
                  Решение за изпълнение (ЕС) 2020/1354 се изменя, както следва:
            
            
            
               (1)
                     Член 3 се заменя със следното:
            
            
            
               „Член 3
            
            
               Португалия може да финансира следните мерки:
            
            
               a)подкрепата за запазване на трудовите договори чрез временно прекъсване на работата или намаляване на нормалното работно време, предвидена в членове 298—308 от „Закон № 7/2009 от 12 февруари“;
            
         
         
            
               б)новата и опростена специална подкрепа за запазване на трудовите договори чрез временно прекъсване на работата или намаляване на нормалното работно време, предвидена в „Наредба-закон № 10-G/2020 от 26 март“ и член 2 от „Наредба-закон № 27-B/2020 от 19 юни“, изменен с член 142 от „Наредба-закон № 75-B/2020 от 31 декември“;
            
            
               в)специалните програми за професионално обучение за запазване на трудовите договори чрез временно прекъсване на работата или намаляване на нормалното работно време, предвидени в член 5, параграф 2 и членове 7—9 от „Наредба-закон № 10-G/2020 от 26 март“;
            
            
               г)новата специална подкрепа за предприятия за възобновяване на стопанската им дейност, предвидена в член 4, параграфи 1—7 и 10—12, и член 5 от „Наредба-закон № 27-B/2020 от 19 юни“ и член 14-A от „Наредба-закон № 46-A/2020 от 30 юли“, добавен с член 4 от „Наредба-закон № 6-C/2021 от 15 януари“;
            
            
               д)новата добавка за стабилизиране на доходите за служителите, обхванати от някоя от схемите за подпомагане, посочени в букви а), б) или в) за запазване на трудовите договори чрез временно прекъсване на работата или намаляване на нормалното работно време, предвидена в член 3 от „Наредба-закон № 27-B/2020 от 19 юни“, изменена с „Наредба-закон № 58 A/2020 от 14 август“;
            
            
               е)новата и прогресивна специална подкрепа за запазване на трудовите договори чрез временно намаляване на нормалното работно време, предвидена в „Наредба-закон № 46-A/2020 от 30 юли“, изменена с член 142 от „Наредба-закон № 75-B/2020 от 31 декември“;
            
            
               ж)новата специална подкрепа за самостоятелно заетите лица, недекларираните работници и управляващите партньори, предвидена в членове 26—28-A от „Наредба-закон № 10-A/2020 от 13 март“, изменени с член 5 от „Наредба-закон № 20-C/2020 от 7 май“ и член 325-G от „Наредба-закон № 2/2020 от 31 март“, добавен с член 3 от „Наредба-закон 27-A/2020 от 24 юли“;
            
            
               з)семейната надбавка за работници и служители, които са възпрепятствани да работят поради необходимостта да помагат на децата си на възраст под 12 години или други зависими лица, както е предвидено в член 23 от „Наредба-закон № 10-A/2020 от 13 март“;
            
            
               и)специалната подкрепа за запазване на трудовите договори на обучителите с оглед на отмяната на професионалното обучение, предвидена в „Правителствено постановление № 3485-C/2020 от 17 март“, „Правителствено постановление № 4395/2020 от 10 април“ и „Правителствено постановление № 5897-B/2020 от 28 май“;
            
            
               й)регионалните мерки, свързани със заетостта в автономния регион Азорски острови, предвидени в „Резолюция № 97/2020 на Съвета на регионалното правителство на Азорските острови от 8 април“, „Резолюция на Съвета на регионалното правителство на Азорските острови № 120/2020 от 28 април“, „Резолюция на Съвета на регионалното правителство на Азорските острови № 128/2020 от 5 май“, „Резолюция на Съвета на регионалното правителство на Азорските острови № 129/2020 от 5 май“, „Резолюция на Съвета на регионалното правителство на Азорските острови № 195/2020 от 15 юли“, „Резолюция на Съвета на регионалното правителство на Азорските острови № 196/2020 от 15 юли“ и „Резолюция на Съвета на регионалното правителство на Азорските острови № 200/2020 от 17 юли“;
            
            
               к)регионалните мерки, свързани със заетостта в автономната област Мадейра, предвидени в „Резолюция № 101/2020 на регионалното правителство на Мадейра от 13 март“ и „Наредба № 133-B/2020 на заместник-председателя на регионалното правителство на Мадейра и на Регионалния секретариат за социално приобщаване и гражданство от 22 април“;
            
            
               л)обезщетението за служители и самостоятелно заети лица, подложени на профилактична изолация, предвидено в член 19 от „Наредба-закон № 10-A/2020 от 13 март“ и член 325-F от „Закон № 2/2020 от 31 март“, изменен с член 3 от „Закон № 27-A/2020 от 24 юли“;
            
            
               м)обезщетението за болест поради заразяване с COVID-19, предвидено в „Правителствено постановление № 2875-A/2020 от 3 март“, член 20 от „Наредба-закон № 10-A/2020 от 13 март“ и член 325-F от „Закон № 2/2020 от 31 март“, изменен с член 3 от „Закон № 27-A/2020 от 24 юли“;
            
            
               н)закупуването на лични предпазни средства, които да се използват на работното място, по-специално в обществените болници, както е предвидено в Стандарт № 012/2020 от 6 май, изменен на 14 май 2020 г., и в Стандарт № 013/2020 от 10 юли, изменен на 23 юни 2020 г., и двата издадени от португалската генерална дирекция по здравеопазване, както и в ресорните министерства, общините и автономните области на Азорските острови и Мадейра, както е предвидено в член 3 от „Наредба-закон № 10-A/2020 от 13 март“.
            
            
               о)кампанията за хигиена в училищата, предвидена в член 9 от „Наредба-закон № 10-A/2020 от 13 март“;
            
            
               п)тестването за зараза с COVID-19 на постъпилите в обществени болници пациенти и на работещите в тях, както и на служителите в домове за възрастни хора и детски заведения, по-специално според предвиденото в Стандарт № 012/2020 от 6 май, изменен на 14 май 2020 г., и в Стандарт № 013/2020 от 10 юли, изменен на 23 юни 2020 г., и двата издадени от португалската генерална дирекция по здравеопазване;
            
            
               р)новото специално обезщетение за работници в Националната здравна служба, участващи в борбата с избухналата пандемия от COVID-19, предвидено в член 42-A от „Закон № 2/2020 от 31 март“, изменен с член 3 от „Закон № 27-A/2020 от 24 юли“ и с член 291 от „Закон № 75-B/2020 от 31 декември“;
            
            
               с)извънредната схема за подпомагане на самостоятелно заети лица, работници без достъп до други механизми за социална закрила, както и управители, чиито доходи са били особено засегнати от пандемията от COVID-19, предвидена в член 156 от „Закон № 75-B/2020 от 31 декември“ и при условията, посочени в точка (2), букви (в)—(е) от него, както допълнително е посочено в „Правителствено постановление № 19-A/2021 от 25 януари“;
            
            
               т)схемата за социално подпомагане на художници, творци, техници и други специалисти в областта на изкуството, предвидена в точка 2.5.1 от „Приложение към Решение на Министерския съвет № 41/2020 от 6 юни“, както допълнително е посочено в членове 10—12 от „Правителствено постановление № 180/2020 от 3 август“, и разширено с членове 5—7 от „Правителствено постановление № 37-А/2021 от 15 февруари“;
            
            
               у)наемането на допълнителни здравни специалисти и полагането на извънреден труд в рамките на Националната здравна служба с цел справяне с предизвикателствата, свързани с пандемията, както е предвидено в член 6 от „Наредба-закон № 10-A/2020 от 13 март“ и в членове 5—8 от „Наредба-закон № 10-A/2021 от 2 февруари“.“
            
            
               
         
         
            
               (2)Член 4 се заменя със следното: 
            
            
            
               „Член 4
            
            
               1.Португалия уведомява Комисията до 30 март 2021 г. и на всеки шест месеца след тази дата за изпълнението на планираните публични разходи, докато тези разходи не бъдат изцяло изпълнени.
            
            
               2.Когато мерките, посочени в член 3, се основават на планирани публични разходи и са били предмет на Решение за изпълнение за изменение на Решение за изпълнение (ЕС) 2020/1354, Португалия уведомява Комисията в срок от шест месеца след датата на приемане на това решение и на всеки шест месеца след това за изпълнението на планираните публични разходи, докато тези разходи не бъдат изцяло изпълнени.“
            
            
            
               Член 2
            
            
               Адресат на настоящото решение е Португалската република.
            
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 159, 20.5.2020 г., стр. 1.
               
               
                  
                     (2)
                  
                        Решение за изпълнение (ЕС) 2020/1354 на Съвета от 25 септември 2020 г. за предоставяне на временна подкрепа на Португалската република съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19 (ОВ L 314, 29.9.2020 г., стр. 49).
               
               
                  
                     (3)
                  
                        „Diário da República n.º 253/2020 г., 1º Suplemento, Série I de 2020—12—31“, стр. 171—(2) до 171—(288).
               
               
                  
                     (4)
                  
                        „Diário da República n.º 16/2021 г., 1º Suplemento, Série I de 2021—01—25“, стр. 25—(2) до 25—(8).
               
               
                  
                     (5)
                  
                        „Diário da República n.º 110-A/2020 г., 1º Suplemento, Série I de 2020—06—06“, стр. 3—37.
               
               
                  
                     (6)
                  
                        „Diário da República n.º 149/2020 г., 1º Suplemento, Série I de 2020—08—03“, стр. 19—25.
               
               
                  
                     (7)
                  
                        „Diário da República n.º 31/2021 г., 1º Suplemento, Série I de 2021—02—15“, стр. 21—(2) до 21—(11).
               
               
                  
                     (8)
                  
                        „Diário da República n.º 52/2020 г., 1º Suplemento, Série I de 2020—03—13“, стр. 22—(2) до 22—(13).
               
               
                  
                     (9)
                  
                        „Diário da República n.º 22/2021 г., 2º Suplemento, Série I de 2021—02—02“, стр. 15—(15) до 15—(19).